KIRJALLINEN KYSYMYS E-0112/03

esittäjä(t): Torben Lund (PSE) komissiolle

(28. tammikuuta 2003)

Aihe: Myrkyllisen arseenin käyttökiellon jatkaminen

Tanskalaisissa päivälehdissä todettiin 13. tammikuuta 2003, että komissio on juuri hyväksynyt puunsuoja-aineita koskevia uusia määräyksiä ja että tämä merkitsee Tanskan arseenikiellon heikkenemistä.

Arseenilla käsitellään puuta, jota käytetään mm. siltoihin, taloihin, tiettyihin aitoihin sekä sähkö- ja puhelinpylväisiin. Ongelmana on vain, että aine vahingoittaa sekä luontoa että työympäristöä, mikä on myös rajoittavien tanskalaisten määräysten peruste.

Siksi pyydän komissiota selvittämään uusien sääntöjen tieteellisen taustan erityisesti arseenin osalta, sekä tekemään selkoa siitä, onko arseenilla luontoa ja työympäristöä vähemmän kuormittavia vaihtoehtoja. Mitä määräykset merkitsevät tanskalaisille säännöille ja mahdollisuudelle jatkaa kieltoa? Mitä työympäristöön ja luontoon liittyviä vaurioita komissio odottaa, että arseenin käytön salliminen aiheuttaa Tanskassa ja EU:ssa?

Erkki Liikasen komission puolesta antama vastaus

(5. maaliskuuta 2003)

Komissiolle suoritetusta riskinarvioinnista arseenin käyttämisestä puun käsittelyssä ilmeni joukko riskejä, joita ei voida hyväksyä: esimerkiksi arseenilla käsitellyistä puisista leikkikenttävälineistä lapsille aiheutuva terveysriski ja arseenilla käsitellyn puun hävittämisestä ihmisten terveydelle aiheutuva riski. Hävittämiseen liittyvät riskit koskevat lähinnä arseenilla käsitellyn jätepuun polttamista kotitalouksissa. Riskinarvioinnissa havaittiin myös tietyillä merialueilla eläviin vesiorganismeihin kohdistuva riski, jota ei voida hyväksyä. Myrkyllisyyttä, ekomyrkyllisyyttä ja ympäristöä käsittelevä tiedekomitea (CSTEE) tarkasteli tehtyä riskinarviointia ja totesi, että pääasialliset riskit oli tunnistettu asianmukaisesti(1). Lisäksi CSTEE totesi, ettei arseenilla suojatun puun vaikutuksista kaatopaikoilla tiedetä juuri mitään ja kehotti sen vuoksi noudattamaan varovaisuutta ja käyttämään arseenipohjaista puunsuojausta ainoastaan tapauksissa, joissa se on ehdottoman välttämätöntä.

Riskinarvioinnista seurasi, että arseenin markkinoille saattamisen ja käytön rajoituksista 6 päivänä tammikuuta 2003 annetulla komission direktiivillä 2003/2/EY(2) kielletään arseenilla käsittelyn puun käyttö kuluttajille tarkoitetuissa käyttökohteissa (esim. aidoissa ja katteissa). Ammatti- ja teollisuuskäytön osalta direktiivissä sallitaan arseenia sisältävien tietyntyyppisten valmisteiden käyttö puun käsittelyyn ainoastaan erityiskohteissa edellyttäen, että puu on rakenteellisesti eheä ihmisten tai eläinten turvallisuutta silmällä pitäen, että ihokosketukseen joutuminen puun kanssa on epätodennäköistä sen käyttöiän ajan ja että hyväksytty yritys käsittelee jätteet vaarallisina jätteinä.

Mitä vaihtoehtoihin tulee, verkossa suoritettuun uuden direktiivin luonnosta koskevaan julkiseen kuulemiseen, joka suoritettiin lainsäädännön parantamista koskevan komission strategian mukaisesti, tuli yli 150 vastausta. Osassa vastauksista todettiin, että markkinoilla olisi joukko vaihtoehtoja, mm. useita kupariin, booriin ja erääseen orgaaniseen aktiiviseen aineeseen perustuvia ja moniin käyttötarkoituksiin sopivia vaihtoehtoja. Ne eivät kuitenkaan sovellu kaikkiin käyttötarkoituksiin, kuten jatkuvasti veden kanssa yhteydessä olevaan puuhun. Direktiivissä sallitaan näin ollen tiettyjä käyttökohteita arseenilla käsitellylle puulle.

Komissio katsoo, että direktiivi hyödyttää huomattavasti kuluttajien terveyden suojaa ja ympäristöä yleensä unionissa. Komission mielestä direktiiviä voidaan pitää suhteellisena, sillä siinä sallitaan tietyt edellä mainitut käyttötarkoitukset, joissa riskit voidaan hallita asianmukaisesti. On huomattava, että vuodesta 2004 arseenipohjaisten puunsuoja-aineiden jäljellä olevat käyttötarkoitukset arvioidaan direktiivin 98/8/EY(3) valossa, mikä saattaa johtaa lisärajoituksiin.

Direktiivin 2003/2/EY 2 artiklassa säädetään, että jäsenvaltioiden on annettava ja julkaistava tämän direktiivin noudattamisen edellyttämät säädökset viimeistään 30. kesäkuuta 2003 ja sovellettava näitä säädöksiä viimeistään 30. kesäkuuta 2004. Komissio on tietoinen siitä, että arseenilla käsitellyn puun tuonti, myynti ja käyttö on yleisesti kielletty Tanskassa(4). Jos Tanska haluaa säilyttää nämä tiukemmat kansalliset säännökset, sen on annettava ne tiedoksi komissiolle EY:n perustamissopimuksen 95 artiklan 4 kohdan mukaisesti. Komissio arvioi, täyttävätkö kyseiset säännökset EY:n perustamissopimuksen 95 artiklan 4 ja 6 kohdassa asetetut vaatimukset.

(1) Lisätietoja osoitteessa: http://europa.eu.int/comm/food/fs/sc/sct/out18_en.html.

(2) EYVL L 4, 9.1.2003.

(3) Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta, EYVL L 123, 24.4.1998.

(4) Tiedoksianto 96/0242/Dk.